ØSTER ÅBØLLING: Garagen hjemme på landejendommen i Øster Åbølling uden for Roager vidner om en familie, som har viet sit liv til speedway. I garagen skrues, pudses, poleres og finjusteres der på speedway-cyklerne, og på hylderne oppe loftet troner pokaler og trofæer i alle størrelser frem og fortæller historien om et mere end almindelig succesfuldt brødrepar, 15-årige Jesper og 17-årige Jonas.

Nu kan de begge to skrive verdensmestre på CV'et efter, at Jesper Knudsen som den bedste af i alt 32 kørere, som var med til semifinaler og finaler i Danmark søndag aften i Holsted vandt VM-finalen. Det gjorde han efter et finaleheat mod sidste års verdensmester, en tysk kører, en svensk samt en polsk kører, som blev henvist til henholdsvis tredje- og fjerdepladsen.

Jesper og Jonas' forældre, far Johnny og mor Karina er en vigtig del af brødrene Knudsens succeshistorie. De er der altid til at bakke op om sønnerne, og far Johnny kører dem rundt til stævner og turneringer i både Danmark, i Sverige, Polen, Letland, Tyskland, og hvor de to brødre ellers skal repræsentere de danske farver.